Prins Harry, Meghan op pad SA toe | Maroela Media
Prins Harry, Meghan op pad SA toe
Prins Harry en Meghan Markle, die hertog en hertogin van Sussex.
Ná maande se bespiegeling is dit uiteindelik bevestig dat prins Harry en Meghan Markle, die hertog en hertogin van Sussex, binnekort Suid-Afrika sal besoek.
Nigel Casey, die Britse hoë kommissaris in Suid-Afrika, het Woensdag by 'n mediageleentheid in Londen bevestig dat die egpaar SA "in herfstyd" sal besoek.
"Dit is wonderlike nuus vir ons en ek voorspel ook wonderlike nuus vir die Suid-Afrikaanse ekonomie. Ek voorspel 'n hoed-en-rok-inkopietog wat selfs Sona sal troef en ekonomiese groei heeltemal op sy eie kan herstel," het Casey geskerts, vermoedelik met verwysing na koninklike aanhangers se gewoonte om Meghan se modestyl na te aap.
Hoewel Casey die kat uit die mou gelaat het oor die koninklikes se besoek, het Buckingham‑paleis nog nie dié nuus bevestig nie. Gewoonlik wag die paleis eers tot die Buitelandse en Statebondskantoor toestemming gee voordat hy koninklikes se reisreëlings bekendmaak.
ITV het reeds vroeër vandeesmaand berig dat Harry en Meghan Afrika later vanjaar sal besoek, wat volgens die publikasie 'n besoek aan Malawi, Suid-Afrika en Angola sal insluit.
Dit lyk of die egpaar nog altyd 'n sagte plekkie vir Afrika het. Harry en Meghan het in 2017 tydens die eerste onderhoud ná hul verlowing verklap hulle verhouding het begin toe die twee saam op vakansie in Botswana was.
Markle se verloofring is ook saamgestel uit 'n steen uit Botswana in die middel, en twee diamante uit prinses Diana se juweleversameling aan albei kante.
Botswana en Namibië is ook genoem in die wye bespiegeling oor waar die egpaar hul wittebrood gehou het, hoewel die werklike bestemming een van die besbewaarde geheime in onlangse koninklike geskiedenis is.
Luister: Lance James se ouwêreldse sjarme bekoor steeds
Het hulle al visas? Maak dit het so duur soos wat ons moet betaal!!
Bly by die huis.
Lina du toit
. . . en wat is die punt?
Sjoe arme mense hoop hulle bring genoeg wagte saam. Duidelik hulle weet nie wat in SA aangaan nie. Hulle word nog geroof as hulle net hier land.